Ma Ťün-žen

Ma Ťün-žen (prepisom pomocou pchin-jinu Ma Junren, čínskymi znakmi 马俊仁, * 28. októbra 1944) je bývalý čínsky atletický tréner.

Pôvodne bol dôstojníkom Čínskej ľudovej oslobodeneckej armády. Od roku 1970 pracoval ako učiteľ telocviku. V roku 1988 založil v provincii Liao-ning tréningovú skupinu bežkýň na dlhé trate, ktorá dostala prezývku Maova armáda. K jeho zverenkyniam patrili aj svetové rekordérky Wang Ťün-sia, Čang Lin-li a Čchü Jün-sia.  Na majstrovstvách sveta v atletike 1993 ovládli Číňanky vytrvalostné preteky. V polovici deväťdesiatych rokov sa však pretekárky z Maovej skupiny prestali na medzinárodnej scéne objavovať a väčšina z nich predčasne ukončila kariéru.

Ma Ťün-žen bol opakovane obviňovaný, že športovkyniam podáva vo veľkom doping. Vždy to popieral a tvrdil, že za ich úspechmi stoja mimoriadne vysoké tréningové dávky a prostriedky tradičnej čínskej medicíny, ako je korytnačia krv a liečivé bylinky, napr. chvojník čínsky. Existujú svedectvá o Maových drastických metódach – vytrvalkyne boli držané v striktnej izolácii a podrobované systematickému psychickému aj fyzickému týraniu. 

V roku 2000 bol Ma Ťün-žen odvolaný z funkcie, keď bola u šiestich z jeho zverenkýň nameraná zvýšená hladina erytropoetínu.  Po odchode zo športového sveta sa venuje kynológii.

Referencie 

Žijúci ľudia
Narodenia 28. októbra
Narodenia v 1944
Atletickí tréneri